**அரேபிய மரங்கொத்தி** (*Arabian woodpecker*)(*டென்ட்ரோகாப்டெஸ் டோரே*) அல்லது **சரத் மரங்கொத்தி** என்பது பிசிடே குடும்பத்தைச் சேர்ந்த ஒரு பறவை சிற்றினமாகும். இது சவூதி அரேபியா மற்றும் யெமனின் சரவத் மலைகளில் காணப்படுகிறது. அரபுத் தீபகற்பத்தில் இனப்பெருக்கம் செய்யும் ஒரே மரங்கொத்தி இதுவாகும்.

இந்த சிற்றினம் முதன்முதலில் 1935ஆம் ஆண்டில் அமெரிக்க இயற்கை ஆர்வலர் ஜார்ஜ் லாடிமர் பேட்சு மற்றும் இசுகாட்லாந்த் விலங்கியல் நிபுணர் நார்மன் பாய்ட் கின்னியர் ஆகியோரால் விவரிக்கப்பட்டது. இவரது மனைவி டோராவின் நினைவாக இவரது சக ஊழியரான இங்கிலாந்து அரேபிஸ்ட் செயின்ட் ஜான் பில்பியால் அறிவியல் பெயர் முன்மொழியப்பட்டது.

சில வகைபிரித்தல் அறிஞர்கள் இந்த சிற்றினத்தை *டென்ட்ரோகோபோசு* பேரினத்தில் தொடர்ந்து வைக்கின்றனர். மற்றவர்கள் இதை *டென்ட்ரோபிகோசு* பேரினத்தின் சிற்றினமாக வைக்கின்றனர்.

விளக்கம்
--------

அரேபிய மரங்கொத்தி சுமார் 18 cm (7 அங்) நீளம் வரை வளரும். ஆணுக்குப் பழுப்பு அல்லது வெளிர் சாம்பல் நிற தலை உள்ளது. கிரீடம் மற்றும் முதுகில் ஒரு பிரகாசமான சிவப்பு இணைப்பு உள்ளது. பின்புறம், இறக்கைகள் மற்றும் வால் ஆகியவை ஆலிவ்-சாம்பல் முதல் பழுப்பு வரை வெள்ளை நிற கோடுகளுடன் இருக்கும். இறக்கைகள் வெள்ளை நிறத்தில் பட்டைகளுடன் காணப்படும். அடிப்பகுதி சாம்பல் நிற கோடுகளுடன் வெள்ளை நிறத்தில் உள்ளது. வயிற்றின் மையப்பகுதி சிவப்பு நிறத்தினைக் கொண்டுள்ளது. பெண், ஆண் பறவையினை ஒத்துக் காணப்படும் ஆனால் சிவப்பு கிரீட இணைப்பு இல்லை.

பரவல்
-----

அரேபியத் தீபகற்பத்தின் தென்மேற்குப் பகுதியின் மலைகள் மற்றும் அடிவாரத்தில் காணப்படும் இந்த சிற்றினம் தென்மேற்கு சவூதி அரேபியா மற்றும் மேற்கு யேமன் ஆகியவற்றில் மட்டுமே காணப்படுகின்றன. இது குறைந்த உயரமுடைய, *அத்தி*, பேரீச்சை மற்றும் *பாண்டனசு* போன்ற மரங்கள் காணப்படும் வனப்பகுதி வாழ்விடங்களில் காணப்படுகிறது. இது பசுமையான கரையோர காடுகளின் தாழ்வாரங்களிலும், காபி தோட்டங்களில் நிழல் தரும் மரங்களிலும், பழத்தோட்டங்களிலும், தனித்தனி மரங்களைக் கொண்ட பயிர் நிலங்களிலும், *அகாசியா*, ஜூனிபர், இடலை மற்றும் *டிராகேனா* காடுகளில் காணப்படுகின்றது. இது கடல் மட்டத்திலிருந்து 2,800 m (9,200 அடி) உயரம் வரை காணப்படுகிறது. இது 400 மற்றும் 2,400 m (1,300 மற்றும் 7,900 அடி) வரை உள்ள உயரமான பகுதிகளில் மட்டுமே இனப்பெருக்கம் செய்கிறது.

நடத்தை
------

மற்ற மரங்கொத்திகளைப் போலவே, அரேபிய மரங்கொத்தியும் அதன் நீண்ட நாக்கால் மரத்தின் தண்டுகள் மற்றும் கிளைகளில் உள்ள துளைகளிலிருந்து பூச்சிகளை உண்ணும். இது சிலந்திகள், அசுவினிகள், அத்தி-குளவிகள் மற்றும் பறக்கும் பூச்சிகளையும் உணவாக உட்கொள்கின்றது. மரத்தின் தண்டு அல்லது கிளையில் உள்ள துளையில், பொதுவாக 6 m (20 அடி) க்குக் கீழே இதன் கூடு இருக்கும். இதன் முக்கிய இனப்பெருக்க காலம் மார்ச் முதல் மே வரை. ஆனால் யேமனில் சில நேரங்களில் நவம்பர் மாதத்தில் இரண்டாவது முறையாகவும் இனப்பெருக்கம் செய்கின்றன.

காப்பு நிலை
-----------

*டி. டோரே* ஒரு அசாதாரண பறவையாகும். மேலும் முதிர்ச்சியடைந்த பறவைகளின் மொத்த எண்ணிக்கை பத்தாயிரத்திற்கும் குறைவாக இருக்கும் என மதிப்பிடப்பட்டுள்ளது. விறகு மற்றும் கரி உற்பத்திக்காக மரங்களை அகற்றுவது மற்றும் விவசாயத்திற்காக மரங்கள் நிறைந்த நிலத்தை அகற்றுவதன் மூலம் பறவைகளின் வாழ்விடங்கள் சீரழிந்து வருவதால், மக்கள்தொகை போக்கு அநேகமாக கீழ்நோக்கி உள்ளது. கால்நடைகள் அதிகமாக மேய்ச்சலால் சில பகுதிகளில் மரங்களின் மீளுருவாக்கம் குறைவாக உள்ளது. இந்த காரணங்களுக்காக, பன்னாட்டு இயற்கை பாதுகாப்புச் சங்கம் இந்த பறவையின் பாதுகாப்பு நிலையை "அச்சுறு நிலையை அண்மித்த இனம்" என மதிப்பிட்டுள்ளது.

மேற்கோள்கள்
-----------

1. 1 2 3 4 5 6  BirdLife International. 2017. Dendropicos dorae. The IUCN Red List of Threatened Species 2017: e.T22681095A119106114.. Downloaded on 31 December 2018.
2. 1 2  Winkler, H.; Christie, D.A. (2002). "Arabian Woodpecker (*Dendropicos dorae*)". *Handbook of the Birds of the World Alive*. Lynx Edicions, Barcelona. 25 November 2015 அன்று பார்க்கப்பட்டது.

வெளி இணைப்புகள்
---------------

* BirdLife Species Factsheet

|  |  |
| --- | --- |
| உயிரின வகைப்பாட்டுஇனங்காட்டிகள் | 
* விக்கித்தரவு: Q623784
* ADW: Dendrocopos\_dorae
* Euring: 8900
* GBIF: 2477964
* iNaturalist: 17984
* IRMNG: 10209878
* ITIS: 554042
* என்.சி.பி.ஐ: 1638936

 |